Lars Aagaard (M), 2024-04-18:
Tak til ordførerne for bemærkningerne.
Det lovforslag, vi behandler i dag, handler om at styrke den lokale opbakning til udbygning af vedvarende energi på land.
Det gør vi ved at forhøje kompensationen til lokalsamfundene, og derudover vil vi etablere en indberetningspligt, så kommuner og opstillere skal indberette oplysninger om de gevinster, der betales lokalt.
Det skal sikre øget transparens og øget synliggørelse omkring de lokale gevinster, der er forbundet med opstilling af VE på land.
Lovforslaget gennemfører dele af initiativerne i klimaaftale om mere grøn energi fra sol og vind på land, som vi indgik i december 2023.
Jeg er glad for, at vi allerede fra 1. juli kan få tiltagene ud at virke hos dem, der får udsigt til den grønne omstilling.
Så kommer der et par ord om forslagets elementer: For det første ændrer vi satserne til den såkaldte grønne pulje, der sikrer, at VE-opstillere skal indbetale penge, der kommer lokalsamfundene til gode, f.eks. i form af cykelstier eller andre gode lokale tiltag.
Vi hæver nu satserne på de beløb, som opstillere af VE-anlæg skal indbetale til den grønne pulje, med 150 pct., og i takt med at vi realiserer målsætningen om fire gange sol og vind på land, kan man regne sig frem til, at det betyder en øgning af kompensationen fra ca. 2,5 mia. kr. til 4,5 mia. kr. Så der er en ordentlig sjat på vej, hvis udbygningen vel at mærke kommer til at ske.
For det andet ændrer vi på måden, hvor opstilleren skal indbetale til grøn pulje, og det gør vi ved at give opstilleren mulighed for under visse omstændigheder at splitte betalingen op i årlige lige store rater i op til 7 år.
For det tredje sikrer vi, at grøn pulje kan deles på tværs af nabokommuner, der begge grænser op til et vedvarende energianlæg.
Det skal fremme opbakningen på tværs af kommunegrænser.
Herudover udarbejde vi også en ny vejledning til grøn pulje henvendt til kommunerne.
Den skal bl.a. vejlede om, hvordan gevinsterne i grøn pulje kan præsenteres tidligt i processen, så lokalsamfundene kan inddrages tidligt.
I forlængelse af kommentarerne fra SF's ordfører synes jeg, det er relevant her også at kigge på, om der er nogen administrative omkostninger, vi fra statslig side kan medvirke til at nedbringe ved at skabe større klarhed.
Så det element skal indgå i det arbejde.
Som nævnt etablerer vi med lovforslaget også en ny indberetningspligt for kommuner og opstillere, der omfatter oplysning om lokale gevinster ved opstilling af vedvarende energi på land.
Vi indfører en hjemmel til at offentliggøre de indberettede oplysninger.
Det drejer sig både om midler indbetalt til de eksisterende VE-ordninger og øvrige lokale gevinster.
Indberetningspligten og offentliggørelsen af det indberettede skaber transparens og synliggør, hvad der bliver udbetalt.
På den måde kan vi løbende holde øje med udviklingen i brugen af de lokale gevinster.
Indberetningen skal ske via en offentligt tilgængelig portal, som administreres af Energistyrelsen.
Det gælder bl.a. forhøjelse af satserne for VE-bonus, som er det beløb, opstiller betaler til naboer og til VE-anlæg.
Satsen øges med 50 pct.
Bekendtgørelsen har netop været i høring, og den forventes ligeledes at træde i kraft 1. juli samtidig med lovforslaget.
Med lovforslaget her og bekendtgørelsen, der følger forlængelse af aftalen fra december, fjerner vi endnu en snubletråd for udbygningen af vedvarende energi på land, og det er der behov for.